google/wiki40b huggingface dataset:
Joe Kovacs

Idrettskarriere

Kovacs kom på 4.-plass ved USA-mesterskapet i friidrett 2012 (United States Olympic Trials), med 21,08 meter, og ble dermed ikke tatt ut til sommer-OL 2012 i London. Ved NCAA-mesterskapet utendørs kom han også på 4.-plass, men han vant Big Ten-sportsligaen med et bestekast på 20,85 meter. Han deltok også ved Diamond League 2012, der han kom på 2.-plass ved Meeting Areva i Paris, og han kom også på 2.-plass ved Meeting de Atletismo Madrid. 
Hans lengste kast i 2013 var på 20,82 meter, noe som gjorde ham til USAs sjette beste kulestøter i 2013. 
2014-sesongen startet med seier ved New Balance Indoor Grand Prix i Boston, dette var hans første kast over 70 feet (=21,34 meter). Ved USA-mesterskapet i friidrett innendørs 2014 kom han på 3.-plass, bak Ryan Whiting og Kurt Roberts, der han kastet 21,46 som lengste kast. Han vant USA-mesterskapet i friidrett 2014 utendørs i juni, med 22,03 meter, som var ny personlig rekord, og dette ble det lengste kulestøtet i verden dette året. Ved Diamond League 2014 vant han Bislett Games og kom på andreplass ved Prefontaine Classic og Shanghai Golden Grand Prix, og fikk til sammen 10 poeng gjennom sesongen, som holdt til tredjeplass sammenlagt. Reese Hoffa vant kulestøt ved Diamond League 2014. Han representerte også Amerika ved Verdenscupen i friidrett 2014 i Marrakech, der han kom på 3.-plass i kulestøt. 
Den 11. april 201 forbedret han sin personlige rekord til 22,35 meter ved stevnet Rafer Johnson/Jackie Joyner Kersee Invitational. Dette var også årsbeste i verden. Dette resultatet plasserte ham også på 12.-plass på all time high-listene på verdensbasis. I juni forsvarte han tittelen sin da han vant USA-mesterskapet i friidrett 2015, der han forbedret sin personlige rekord til 22,56 meter, og klatret til 8.-plass på IAAFs all time high-liste. 
Ved VM i friidrett 2015 vant han gull, foran hhv. David Storl og O'Dayne Richards.
De fem bud

De fem bud (pali: pañcasīlāni, sanskrit: pañcaśīlāni) utgjør den grunnleggende etikk i buddhismen. Budene er identisk i alle tradisjoner og er forpliktelser på å avstå fra å ta liv, stjele, seksuelt misbruk, lyve og rusmidler.
Cascade Creek kraftverk

Cascade Creek kraftverk er et varmekraftverk i Olmsted County i Minnesota, USA. Anlegget har en installert produksjonskapasitet på inntil 85 MW, fordelt på 2 turbiner. Operatør er energiselskapet Rochester Public Utilities Co LLC. 
Kraftverket stod ferdig utbygd i 1975, med senere utvidelse i 2000. Brenselkilden er naturgass, og fyringsolje.
Ching Siu-nga

2013

Ching deltok i Universiaden 2013, der hun kom på 14. plass på 20 km kappgang.

2015

I Asiamesterskapet i 20 kilometer kappgang 2015 i mars kom hun på femteplass. Hun deltok også på 20 km kappgang under Sommeruniversiaden 2015, der hun kom på 17.-plass.

2016

Hun deltok i Australsk mesterskap i 20 kilometer kappgang 2016 i februar, og satte ny nasjonal rekord med tiden 1:36:59. Hun kom inn på sjetteplass i dette løpet. Hun deltok også i Asiamesterskapet i 20 kilometer kappgang 2016, og kom denne gangen på femteplass. Hun forbedret den hongkonkinesiske rekorden på 20 km under det tyske mesterskapet i kappgang, til 1:36:49. 
I juni kom hun på 69.-plass i Lag-VM i kappgang 2016, der Hongkong ikke stilte lag. Samme måned deltok hun i British Grand Prix of Race Walking, og kom på andreplass i kvinneklassen.

2017

Hun representerte Hongkong under VM i friidrett 2017, som landets eneste deltaker. Der deltok hun på 20 km kappgang, og kom på 35.-plass med ny personlig rekord og nasjonal rekord med 1:35:04.
Rabotbreen

Rabotbreen er en stor isbre på Spitsbergen, Svalbard, i den sentrale delen av Sabine Land. Den er en sørlig utløper av Fimbulisen. Skillet mellom de to breene går mellom det nordligste punktet på Moskusryggen i vest og Bairdfjellet i øst. Rabotbreen går herfra først mot sør, før den snur mot vest og ender opp innerst i Sassendalen.
Breen er oppkalt etter den franske geografen og utforskeren Charles Rabot, som deltok på ekspedisjoner til Spitsbergen i 1882 og 1892.
Portørene

Sykehusportørenes Yrkesorganisasjon – Portørene – er en politisk uavhengig yrkesorganisasjon som organiserer portører på norske sykehus.
Portørene arbeider for en egen utdanning som faller inn under Lov om fagopplæring i arbeidslivet, for ivaretakelse av medlemmenes faglige interesser, og for å bedre medlemmenes lønns- og arbeidsvilkår.
Portørene er tilsluttet arbeidstakerorganisasjonen Delta som igjen er tilsluttet Yrkesorganisasjonenes Sentralforbund (YS). Delta er en partipolitisk uavhengig arbeidstakerorganisasjon som arbeider med å ivareta lønns- og arbeidsvilkår i offentlig og privat sektor.
Leder i Portørene er Leif Moen (2010).
Falangistpartiet (Libanon)

Katai'b, Kataeb (arabisk: الكتائب اللبنانية), mest kjent som Falangistpartiet, er et libanesisk parti som ble grunnlagt av Pierre Gemayel i 1936. Det var opprinnelig en maronittisk ungdomsbevegelse som fikk sitt navn fra det spanske fascistiske partiet med samme navn. Partiet var med i den kristne-dominerte høyre-koalisjonen Lebanese Front som var aktiv mellom 1976 og 1986. Partiet støttes først og fremst av kristne maronitter.
Partiets militære gren stod bak massakrene i de palestinske flyktningleirene Sabra og Shatila 16. til 18. september 1982. De sto også bak en rekke massakrer og terrorhandlinger under den libanesiske borgerkrigen i 1975–1990.
Claudia Holm

Familie

Claudia Holm, eller Klaudia Holm, var datter av assistent Ole Christophersen Holm og hustru Anne Marie. Hun ble 30. mai 1861 gift i fødebyen Flekkefjord med handelsborger Hans Jacobsen.

Liv og virke

Claudia Holm ble rekruttert til teaterscenen da Ole Bull traff henne da han var på gjennomreise i Flekkefjord, der han var blitt «henrevet av hendes skjønne skabning». Marie Bull beskrev henne som «den skjønneste av damerne ved theatret» og omtalte hennes «Regelmessige, klare træk og sjælfulde øine, dertil en holdning og en figur, saa rank og skjøn som en herlig statue, og sit legeme bar hun med en naturlig ynde og værdighed, som man sjelden ser paa nogen scene.»
Hun ble 2. januar 1850 ansatt ved Det norske Theater i Bergen, hvor hun kun ble værende i én sesong. Hun fikk sin debut 2. januar 1850 i rollen som Helene i Holberg-stykket Den Vægelsindede. Det var imidlertid i prologen hun vekket størst oppsikt, der hun steg frem i form av «kunstens lyse engel og talte på skjønne vers». 
19. mars 1855 fikk hun kontrakt med Kristiania norske Theater, men hun ble oppsagt allerede 28. april samme år, med fratredelse 31. mai. Deretter opphørte hennes teaterkarriere, og hun vendte tilbake til Flekkefjord, hvor hun ble gift.
A/S Scandi Line

Selskapsstruktur og nyetableringer

A/S Scandi Line ble kjøpt opp av Vard AS i 1990. Vard AS hadde fra 1986 vært eier av Larvik Line AS, men solgte i 1994 det selskapet til Olav Nils Sunde. Som konsekvens av det oppkjøpet ble Larvik Line AS slått sammen med A/S Scandi Line til Larvik Scandi Line ASA. Larvik Scandi Line kjøpte deretter opp Color Line AS, og i 1999 fikk det nye selskapet navnet Color Group ASA.
Bergermoen Endepunkt Km140,150

Bergermoen endepunkt er enden på gamle Randsfjordbanen som gikk helt til Randsfjorden med Randsfjord stasjon. Nå ender denne ved Norema på Jevnaker i Oppland fylke. Km 140,150 er fra Oslo over Drammen. Strekningen Hønefoss – Hen – Endepunkt 140,150 er Strekning uten fjernstyring, noe som betyr at tog fremføres ved bruk av togmeldinger.
Veien hjem (Cowboy-Laila-album)

Veien hjem er et musikkalbum med Cowboy-Laila, utgitt i 1990.
Arverett

Arverett er rettsområdet som regulerer arv, hovedsakelig hvordan fordelingen av formuesgodene til en avdød person skal skje mellom arvingene. Selv om det i Norge er lovregulert pliktdelsarv til livsarvinger (barn og barnebarn) og ektefellearv, er det like fullt mange som velger å opprette et testament. Dette gjøres fordi man føler et behov for å sikre sine arvinger mot unødig konflikt, eller for å utjevne tidligere ulikheter mellom arvingene. Det kan også være at man ønsker å tilgodese personer eller organisasjoner som ikke har arverett etter loven.
Pels- og fjærlus

Utseende

Lus er vingeløse, relativt flattrykte og ganske små. Beina er generelt korte og tykke. De har alle en form for gripeklo på beina. Noen har en eller en dobbel, tydelig klo, andre har en klolignende utvekst.

Levevis

De ulike arten er knyttet til noen få, eller ofte til et bestemte vertsdyr. Noen arter finnes bare på bestemte deler av et vertsdyrs kropp.
Egg limes fast på verten. Limet er vannfast. Hunnen kan legge mellom 50 og 100 egg.
Lus har ufullstendig forvandling, det vil si at utviklingen fra egg til voksen skjer gradvis. De mangler et puppestadium (metamorfose).
O. Væring

O. Væring, også kjent som O. Væring Eftf. AS eller Fotoarkiv O. Væring, er et norsk bildebyrå med hovedkontor i Oslo som ble etablert i 1863. Firmaets historie spenner over to århundreskifter. De eldste fotografiene i arkivet stammer fra rundt 1880-årene, og bedriften er som sådan en levende del av norsk fotohistorie, og etablert som et begrep i norsk kunstliv. Arkivet inneholder over 200.000 fotografier, hvorav mellom 40.000 og 50.000 enkeltmotiver fra norsk kunst; i tillegg til portretter, historiske motiver og arkitekturfotografier. Fotografiene omfatter 40.000 digitale filer, fargepositiver og negativer, fotografiske plater og sort/hvitt negativ bladfilm.

Historie

Olaf Martin Peder Væring etablerte firmaet i 1863. Fra slutten av 1860-årene til begynnelsen av 1880-årene virket han i Sarpsborg, deretter igjen i Kristiania, der han hadde flere forskjellige atelierer. Han spesialiserte seg på kunstfotografering, fotograferte Gokstadskipet for Universitetets Oldsaksamling og drev kunstforlag.
Som ett av de første i landet utviklet firmaet gjennom sine kunstinteresserte fotografer en kompetanse i å avfotografere kunstverk. De samme fotografene innså at ettertiden kunne ha glede av deres arbeid. Denne kulturelle bevisstheten førte derfor til at de samlet og tok vare på hva de mente var av historisk verdi.
Ved Olaf Værings død i 1906 arvet datteren Ragnhild firmaet, men hennes nevø Ragnvald Væring hadde allerede overtatt ledelsen, og ble hennes medarbeider. Da Ragnhild giftet seg med Karl Teigen i 1907 gikk hun ut av firmaet og Karl kom inn i hennes sted. Karl drev firmaet sammen med Ragnvald til 1936 da han gikk ut som resultat av dårlig samarbeid, og selv startet Teigens Fotoatelier. Ragnvald Væring la grunnlaget for firmaets linje med personlig kjennskap til - og kontakt med - kunstnere, samlere og forleggere, som på sin måte gjorde fotograf Væring til en bidragsyter til norsk kunsts utbredelse og fremme.
Etter først å ha vært lærling og deretter medarbeider siden 1947 overtok fotografen Per Petersson i 1959 firmaet O. Væring etter Ragnvald Væring. Per Petersson fortsatte arbeidet med å avfotografere norske billedkunstneres produksjon og står for store deler av arkivets avfotograferinger i farger. Per Henrik Petersson, sønn av Per Petersson gikk inn i firmaet O. Væring i 1994 og fortsatte arbeidet med å avfotografere kunstverk frem til 2000.
Firmaet drives i dag (2019) av Ingrid Elisabeth Petersson Nørstenæs, datter av fotograf Per Petersson.
EM på skøyter 2011

500 meter kvinner

Starten for 500m kvinner ble utsatt kort tid
 på grunn av feil på tidtager-anlegget.
Robert Stromberg

Robert Stromberg (født 1965) er en amerikansk Oscar-vinnende art director og spesialeffektmaker.
Stromberg begynte å jobbe med «matte painting» på slutten av 80-tallet. Han begynte i spesialeffektfirmaet Illusion Arts, Inc., og mens han jobbet der ble han belønnet med to Emmy-priser for visuelle effekter for sitt arbeid på Star Trek: The Next Generation og Star Trek: Voyager. Han fikk også en Emmy i samme kategori for John Adams (2008).
Han har jobbet som art director på Avatar (2009) og Alice i Eventyrland (2010). Han ble nominert til og vant Oscar for beste artistiske produksjon for begge filmene.
Kong Georg Vs jubileumsmedalje

Kong Georg Vs jubileumsmedalje er en britisk medalje innstiftet i 1935 til minne om Georg V av Storbritannias sølvjubileum som konge. Den ble utdelt som ledd i feiringen av kongens 25 år på tronen.

Utforming

Medaljen er i sølv og bærer på forsiden et venstrevendt dobbeltportrett av kong Georg V og dronning Mary sammen med omskriften «GEORGE • V • AND • QUEEN • MARY • MAY • VI • MCMXXV •». Majestetene portretteres i kroningsskrud, med kroner på hodet og ikledd kroningskåper. Kongen bærer et ordenskjede. Baksiden prydes av Georg Vs kongemonogram flankert av datoene «MAY 6 / 1910» og «MAY 6 / 1935».
Medaljebåndet er rødt med to blå og en hvit stripe langs kantene. 
Medaljen ble utformet av William Goscombe John.

Tildeling

Kong Georg Vs jubileumsmedalje ble tildelt i stort antall til kongelige, tjenestegjørende ved det kongelige hoff, ledende politikere, statstjenestemenn, folkevalgte på ulike nivåer, militære og medlemmer av politistyrkene i Storbritannia, i landets oversjøiske besittelser og i samveldeland. Det ble i alt tildelt 85234 eksemplarer av Kong Georg Vs jubileumsmedalje.
Kong Olav ble tildelt Kong Georg Vs jubileumsmedalje.
Hans og Grete

Hans og Grete (tysk: Hänsel und Gretel) er et eventyr fra brødrene Grimms samling Kinder- und Hausmärchen, utgitt i 1812. Det er et av de mest kjente eventyr i vestlig kultur. Engelbert Humperdinck har skrevet en kjent opera med samme navn.

Handling

Hans og Grete er barna til en fattig tømmerhugger. De bor i et lite hus i skogen sammen med faren og den onde stemoren sin. Da nøden blir for stor, overtaler stemoren faren til å etterlate barna til sin egen skjebne i skogen. Tømmerhuggeren tar neste dag barna med på arbeid. Men Hans overhørte farens og stemorens samtale, og barna lager et spor av små hvite stener for å finne hjem igjen. Dermed mislykkes stemorens plan. 
Men et nytt forsøk lykkes: Denne gangen har barna bare med en skive brød. Men smulene de legger igjen blir spist opp av fuglene. Dermed finner barna ikke veien hjem og går seg vill. Etter lang søken finner de et hus som er laget av brød, kaker og sukker, og forsyner seg av huset. 
Men i huset lever en heks som er menneskeeter. Hun fanger begge barna, gjør Grete til tjenestejente og setter Hans i et bur for å feite ham opp, så hun kan spise ham. For å undersøke om gutten er blitt tykk nok føler den halvblinde heksen hver dag på fingeren hans. Men Hans strekker hver dag ut en liten knokkel han har funnet i maten. Da heksen skjønner at Hans ikke blir feitere, mister hun tålmodigheten og bestemmer hun seg for å spise ham likevel, feit eller ikke. Hun ber Grete se om ovnen er varm nok, men Grete sier hun er for liten til å se inn i ovnen. Derfor må heksen selv se etter, og da hun åpner ovnen, dytter Grete henne inn i den og hun brenner opp. 
Barna tar med seg skattene fra heksehuset og finner veien hjem til faren. Den onde stemoren er i mellomtiden død. Og nå lever barna og faren lykkelig med nok å spise.

Bakgrunn

Eventyrets motiv ligner på mange andre stemorhistorier. Det er nærliggende å se en sammenheng mellom den onde stemoren og heksen, særlig fordi disse dør samtidig. En parallell til den menneskeetende heksen fins i den slaviske eventyrfiguren Baba Jaga, menneskeeter.
I brødrene Grimms førsteversjon var stemoren likevel ikke stemor, men barnas virkelige mor. Det gir eventyret en sosialkritisk dimensjon. Barna blir satt ut fordi familien sulter.

Internasjonale varianter

I den internasjonale typekatalogen for folkeeventyr (AT-katalogen) har Hans og Grete fått nr. 327, og er registrert med varianter i de fleste europeiske språkområder. I Norsk folkeminnesamling er det registrert 12 varianter. I Kvam i Hardanger skrev Halldor Opedal ned en variant Dei to borna og gygra, som ble trykt i Norsk eventyrbibliotek, band 4. s.96f.
The Covering

The Covering er et musikkalbum med heavy metal-bandet Stryper, utgitt i 2011. Albumet består av tolv coverlåter samt en ny låt, «God».
Los Garbanzos

Los Garbanzos er ei costaricansk musikkgruppe. Den ble danna i 1995, og var i begynnelsen et punk- og hardcoreband, men har etter hvert gått mer over til ska. Sangene deres handler ofte om kvinner, fest og alkohol.
Howard Snell

Trompetist

Howard Snell var solotrompetist i London Symphony Orchestra i perioden 1960 til 1976.

Dirigent

Howard Snell har gjort seg særlig bemerket som dirigent for brassband og har vunnet europamesterskapet for brassband en rekke ganger.
Politiets Afghanistanmedalje

Utforming

Politiets Afghanistanmedalje er utført i sølvfarget metall. På adversen har medaljen et kart over Afghanistan og i nedre del Politiets etatsemblem, det norske riksvåpenet mot en bakgrunn strødd med kors og flankert av fasces, og en opphøyet rand ytterst. I øvre del står innskriften «NORWAY» over «AFGHANISTAN». Revers har innskriften «NORWEGIAN POLICE» i en bue øverst og «SUPPORT TO THE / AFGHAN / AUTHORITIES» over tre rette linjer i medaljens nedre halvdel.
Medaljen er opphengt i et bånd med sandgul farge som ved venstre kant har striper i rødt, hvitt og blått, ved høyre kant i svart, rødt og grønt. Fargene i kanstripene er hentet fra Norges og Afghanistans flagg.

Tildeling

Politiets Afghanistanmedalje tildels for fortjenstfull tjeneste i forbindelse med det norske politiets oppdrag i Afghanistan eller til den som har bistått styrken på en særlig verdifull måte. Medaljen kan også tildeles utlendinger. Medaljen tildeles etter bestemmelse av politidirektøren.
Medaljen er også tildelt personell fra det norske Forsvaret, som har bistått politiet i dets arbeid i Afghanistan.
Ehra-Lessien

Geografi

Kommunen huser to landsbyer. Ehra med 1 240 innbyggere, som ligger 2 kilometer øst for Lessien, med 382 innbyggere.
Bickelsteiner Heide ligger i kommunen, og store skogsområder dekker et areal på 38 km², eller nesten 68 % av totalarealet. Ser man på avstandener, er det rundt 20 kilometer til de nærmeste byene Wolfsburg, Gifhorn og Wittingen. Når det gjelder avstanden til nærmeste småbyer, er Boitzenhagen nærmest mot nord, Voitze mot øst, Barwedel mot syd og Grussendorf mot sydvest.

Testbanen til Volkswagen AG

Testbanen til Volkswagen-konsernet er utvilsomt det kommunen er mest kjent for, der blant annet Bugatti Veyron og McLaren F1 har satt verdensrekord. Banen har også vært gjenstand for TV-programmer, kanskje mest kjent fra Top Gear og James May.
135 Luftving

135 Luftving er Luftforsvarets operative avdeling på Gardermoen flystasjon.
Luftvingens primære oppgave er å støtte 335 skvadronens C-130J.
Siraks bok

Siraks bok eller Jesu Siraks sønns visdom er en av de deuterokanoniske bøker i Det gamle testamente. Teksten er i sjangeren visdomslitteratur – på samme måte som Salomos ordspråk. Boken er også kjent under sitt latinske navn Ecclesiasticus. Dette navnet kommer av at den i oldkirken ble kalt liber ecclesiasticus («menighetsbok») fordi den ble lest under gudstjenesten.

Teksthistorie

Bokens forfatter navngis i kapittel 50; vers 27: Jesus, sønn av Sirak (Josva ben Sira`). Ut fra teksten (bl.a. 51;23 «Kom til meg, dere som er ulærte, slå dere til i min skole») må han ha vært en skriftlærd fra Jerusalem, som drev en skole hvor han underviste unge menn i etikk og religion. 
Siraks bok er den lengste (51 kapitler) og eldste av de deuterokanoniske bøkene.
Den er skrevet på hebraisk omkring 180 f.Kr., og ble oversatt til gresk i Egypt av forfatterens sønnesønn, ca. 132 f.Kr.. Boken er også oversatt til latin og syrisk. En komplett tekst er bare bevart på gresk. Nyere funn av tekstfragmenter på hebraisk utgjør om lag 2/3 av teksten. Slike funn ble først gjort i Ben Esra-synagogen i Kairo i 1896 og i dødehavsrullene i 1950-årene. Det er endel uoverensstemmelser mellom de ulike manuskriptene, også mellom greske manuskript.

Innhold

Skriftet kan virke løst redigert, og inneholder flere ulike tekstsjangre: bønner, ordspråk, leveregler, formaninger og dikt. Hovedinntrykket av innholdet er «kortere eller lengre sammenstillinger av ordspråklignende utsagn om en rekke forskjellige temaer, som gudsfrykt, selskapsliv, ekteskap, oppdragelse og mye mer».
Skriften inneholder en lang rekke sitater fra, og parafraser over, tekstlinjer fra andre skrifter i Det gamle testamente.
Type Vicious

Type Vicious er et band fra Andøya i Nordland. Type Vicious består i hovedsak av Truls Helmers, Marius Bowitz og Jitse Buitink. Type Vicious gav i 2007 ut albumet Filled to the Rim, «Fake It» i 2014 og «Hymns and songs» i 2016.
Banjarmasin

Banjarmasin er provinshovedstaden i provinsen Sør-Kalimantan på Borneo i Indonesia. Innbyggertallet anslås (2005) til 572 900.
Byen ligger på en øy i elvedeltaet nær der hvor elvene Barito og Martapura møtes. Byen er omgitt av elver av varierende størrelse og lengde. De største av dem er Martapura og Nagara. Av den grunn har byen fått tilnavnet elvebyen. 
Banjarmasin er en viktig havneby, og ligger sentralt til i det ressursrike Baritoområdet. Herfra utskipes gummi, pepper, tømmer, olje, kull, gull og diamanter. Byen har et stort oljeraffineri og det er kullgruver og sagbruk i omegnen. 
På 1300-tallet var Banjarmasin del av det hinduistiske kongedømmet Madjapahit, men på slutten av 1400-tallet overtok muslimske herskere. Nederlenderne begynte handelsvirksomhet her i 1606. Britene kontrollerte havnen i flere kortere perioder. I 1787 ble Banjarmasin et nederlandsk protektorat.
International Union of Socialist Youth

International Union of Socialist Youth, forkortet IUSY, er de sosialdemokratiske ungdomsorganisasjoners verdensorganisasjon og ble stiftet den 30. september 1946 i Paris.
IUSY er medlem av Sosialistinternasjonalen.
Organisasjnen har 143 medlemsorganisasjoner i 100 land.
Dronningens gate (Stavanger)

Dronningens gate (2–18, 9) er en gate i Eiganes i Stavanger. Gaten går fra Wergelandsgate i vest til Torfæus gate i øst. Frem til 2003 var Dronningens gate mye lenger, da strakk den deg fra Wergelandsgate til Olav Vs gate og Olavstrappen i øst. Dronningens gate lå da i tre atskilte deler med helt forskjellig atkomst. Etter at den katolske soknepresten Rolf K. Pahle Bowitz sendte inn forslag om å gi den østre del av Dronningens gate navnet St. Svithuns gate ble det vedtatt å gi gamle Dronningens gate tre navn. Vestre del av gaten opprettholdt navnet Dronningens gate. Midtre del av gaten fikk navnet Munkehagen, mens den østre del av gaten fikk navnet St. Svithuns gate.
Avisbud

Et avisbud er en person som enten selger løssalgsaviser på gaten eller leverer hjem til abonnenter. Tradisjonelt var avisbudene kvinner og barn fra arbeiderklassen.
Tetra (fisk)

Tetra er en fellesbetegnelse for flere fiskearter som tilhører karpelaksfiskene og deres tidligere underfamilie afrikanske tetraer (Alestiidae). Det er ingen naturlig gruppe.
Neontetraen er en av mange arter som er svært populære i akvaristikken på grunn av sine klare farger og fordi de er enkle å holde i fangenskap.
De fleste tetraer er stimfisk, men det er også noen revirhevdende arter, som f.eks. kerritetra og Weitzmans rovtetra.
De fleste tetraer blir bare 2-5 cm lange. Noen av unntakene er skivetetra (15 cm), kongotetra (10 cm), norsk flaggtetra (7 cm), colombiatetra (6,5 cm), rødøyetetra og svart tetra (6 cm).
Tromsø Alpinsenter

Tromsø Alpinsenter er et alpinanlegg som ligger i Kroken, Tromsø by. Anlegget består av fire løyper og tre heiser. I tilknytning til alpinanlegget finnes det også langrennsløyper med en total lengde på åtte km.
Phaedimus ishidai

Utseende

En middelsstor (ca. 20 millimeter), litt avlang, langbeint, mørkt grønnlig metallisk farget gullbasse. Hode, forkropp og bein er skinnende grønne, dekkvingene mer gulaktige. Hannen har hornlignende utvekster både på hodet og pronotum. Pronotum er svært blankt. Beina, særlig hannenes forbein, er temmelig lange og slanke.

Utbredelse

Artene lever på Filippinene (Luzon).
Primera División 1948–1949

Primera División  er den spanske toppdivisjonen i fotball. Den ble opprettet i sesongen 1929-30. Det spanske fotballforbundet står for organiseringen av ligaen.